RIVAL: Amerikaneren Hikaru Nakamura. Foto: YASUYOSHI CHIBA / Afp

Mens kandidatturneringen ruller og går i Russland, har den regjerende verdensmesteren litt lavere skuldre om dagen.

Onsdag stilte han blant annet til nettmøte på Reddit.com, som er et av verdens aller største nettsamfunn.

Her haglet det med spørsmål mot 23-åringen, som svarte på både de sære og de mer seriøse henvendelsene.

NRK.no har plukket ut noen av de mest interessante spørsmålene og svarene, og oversatt dem til norsk:

** Fan: Besøker du noen gang sider som chess.com, som anonym spiller, og bare knuser folk for moro skyld?

Carlsen: En gang i blant låner jeg venners kontoer og vinner et par kamper. Eller mange...

** Fan: Oppfølgingsspørsmål: Når du spiller på chess.com, møter du av og til veldig sterke motstandere og tenker for deg selv: «Han her må jeg i hvert fall ha hørt om», siden det er så få som kan slå deg?

Carlsen: Du ville blitt overrasket over hvem jeg taper mot på nettet...

Stikk til rival

Samtidig som Carlsen avslører at han langt i fra er uslåelig på nettet, tar det nok ikke lang tid før fansen forstår at tapene ikke går utover selvtilliten.

23-åringen får nemlig spørsmål om rivalen Hikaru Nakamura, som har skapt overskrifter med sine verbale angrep mot Carlsen.

Under turneringen i Zürich i januar, som Carlsen for øvrig vant, beskrev amerikaneren han som sjakkens «Sauron».

** Fan: Hva synes du om at Nakumura tullet med å kalle deg Sauron på Twitter?

Carlsen: Jeg har egentlig aldri sett Ringenes Herre. Hvis jeg hadde det, og Nakamura hadde vært en bedre sjakkspiller, ville jeg kanskje blitt fornærmet.

SPILLER PÅ NETTET: Magnus Carlsen møter ofte anonyme sjakkspillere på internett. Her presenterer han sin egen sjakk-app «Play Magnus» i slutten av februar. Foto: Poppe, Cornelius / NTB scanpix

Har Donald Duck som yndlingsbok

Etter stikket til Nakumura legger Carlsen listen høyt for alle som har tenkt tanken om å skjenke ham i senk.

** Fan: Hvor mange øl må du drikke for at en mester kan slå deg? (en mester (Master) har over 2200 ratingpoeng. Carlsen har til sammenligning 2881).

Carlsen: Det finnes ikke et svar på det spørsmålet. Selv ekstremt beruset vil sjakkstyrken og -kunnskapen sitte i ryggmargen.

** Fan: Hva er ditt favorittmåltid, og hva spiser du før et parti?

Carlsen: Jeg har ikke et favorittmåltid, men jeg spiser vanligvis omelett eller yoghurt med frukt før kamper.

Til slutt serverer Carlsen også en overraskelse i bokform, da han får spørsmål om sine yndlingsbøker i både sjakken og ikke-sjakken.

Carlsen: Sjakkbok: Kramnik med «My Life & Games» gjorde sterkt inntrykk på meg som barn. Ikke-sjakkbok: Hard konkurranse mellom flere Donald Duck-tegneserier (seriøst).

Og lurer du på hva som er Carlsens favorittparti gjennom alle tider? (Viswanathan) Anand - (Gata) Kamsky under kandidatturneringen i 1994.